กรุงไทยยันไม่ปลดพนักงานหลังพ้นสภาพรัฐวิสาหกิจ
เอ็มดีกรุงไทย แจงไม่ฉวยโอกาสปลดพนักงานหลังพ้นสภาพรัฐวิสาหกิจ ยันฐานะแข็งแรงไม่มีคนถอนเงินผิดปกติ
12 พ.ย. 2563

นายผยง ศรีวณิช กรรมการผู้จัดการใหญ่ ธนาคารกรุงไทย กล่าวว่า หลังจากธนาคารกรุงไทยแจ้งตลาดหลักทรัพย์แห่งประเทศไทย (ตลท.) ให้ทราบถึงสถานะของธนาคารกรุงไทยพ้นจากการเป็นรัฐวิสาหกิจ ทางธนาคารกรุงไทยก็ได้ประสานทำความเข้าใจกับสหภาพแรงงานของธนาคารให้เข้่าใจข้อมูลข้อเท็จจริงตรงกัน โดยยืนยันว่าจะไม่มีการปลดพนักงานออก ซึ่งเป็นนโยบายของธนาคารกรุงไทยมาก่อนหน้านี้นานแล้ว ขณะที่อุตสาหกรรมธนาคารพาพณิชย์ มีการลดพนักงานต่อเนื่อง
"การที่ธนาคารกรุงไทยพ้นจากการเป็นรัฐวิสาหกิจ ไม่มีอะไรเปลี่ยนแปลงในภาคปฏิบัติ ทุกอย่างยังเหมือนเดิม ธนาคารกรุงไทยยังเป็นธนาคารพาณิชย์ของรัฐบาล เป็นธนาคารพาณิชย์ของกระทรวงการคลัง ของรัฐบาล มีกองทุนเพื่อการฟื้นฟูและพัฒนาระบบสถาบันการเงิน (FIDF) และกระทรวงการคลัง ถือหุ้นใหญ่เกิน 50% นานกว่า 20 ปี อยู่เหมือนเดิม ซึ่งขณะนี้ ธนาคารยังไม่ได้รับรายงานว่ามีการถอนเงินออกจากธนาคาร และธนาคารยืนยันว่าไม่มีการปลดพนักงาน ไม่อยากให้คิดว่าเมื่อเกิดนิติเหตุทำให้ธนาคารพ้นจากการเป็นรัฐวิสาหกิจ และจะฉวยโอกาสเอาพนักงานออก ซึ่งไม่ใช่เรื่องจริง" นายผยง กล่าว
ขณะที่ผลกระทบด้านอื่นๆ ธนาคารกำลังดำเนินการอยู่ เช่น การฝากเงินของหน่วยงานรัฐ และรัฐวิสาหกิจ กับธนาคารกรุงไทยก็ได้มีการแก้ไขไปแล้ว ทางกระทรวงการคลังได้เสนอให้คณะรัฐมนตรี (ครม.) เห็นชอบให้หน่วยงานรัฐ และรัฐวิสาหกิจ ฝากเงินกับธนาคารกรุงไทยต่อไปได้ ส่วนผลกระทบด้านอื่นๆ ก็มีความชัดเจนออกมาต่อเนื่อง
นายผยง กล่าวว่า เงินกองทุนของธนาคารยังแข็งแรงและอยู่ภายใต้การกำกับของธนาคารแห่งประเทศไทย (ธปท.) อย่างใกล้ชิด และธนาคารกรุงไทยเป็นธนาคารไทยพาณิชย์ของรัฐอยู่ จึงมีความเข้มแข็งอยู่แล้ว